
    545400 SIGHIŞOARA
Str. Muzeului nr.7, Tel./Fax 0265 - 771278

H O T Ă R Â R E A   NR. 66
din 26 martie 2015
cu privire la situaţiile litigioase existente în contradictoriu cu  S.C. Schuster Ecosal S.R.L.

Consiliul Local al Municipiului Sighişoara, întrunit în şedinţă ordinară;

Luând act de proiectul de hotărâre şi referatul de aprobare al Primarului municipiului, în calitate de iniţiator, înregistrat cu nr. 6949/20.03.2015, calitate conferită de prevederile art. 33 din Legea nr. 393/2004 privind Statutul aleşilor locali, cu modificările şi completările ulterioare, coroborat cu prevederile art. 45 alin. (6) din Legea nr. 215 din 2001, legea administraţiei publice locale, republicată, cu modificările şi completările ulterioare;

Având în vedere că, în şedinţa ordinară a Consiliului Local al Municipiului Sighişoara din data de 27.02.2014 a fost prezentată informarea nr. 4211/I/ 24.02.2014 cu privire la derularea contractului de administrare a depozitului de deşeuri menajere nr. 4476/02.06.2000, încheiat între Municipiul Sighişoara şi S.C. Schuster Ecosal S.R.L., precum şi cele discutate în plenul şedinţei cu ocazia prezentării acestei informări şi consemnate în procesul verbal;

Având în vedere contractul de administrare pentru depozitul de deşeuri menajere nr. 4476/02.06.2000, aşa cum a fost modificat şi completat prin actele adiţionale subsecvente, încheiat între Consiliul Local Sighişoara, respectiv Municipiul Sighişoara, în calitate de proprietar pe de o parte şi S.C. Schuster Ecosal S.R.L., în calitate de administrator, pe de altă parte; 

Având în vedere că S.C. Schuster Ecosal S.R.L., în calitate de administrator, nu a respectat prevederile contractuale, Municipiul Sighişoara, respectiv Consiliul Local al Municipiului Sighişoara a formulat şi a depus la data de 22.10.2014 la Tribunalul Mureş, cererea de chemare în judecată împotriva pârâtei S.C. Schuster Ecosal S.R.L., prin care a solicitat rezilierea contractului de administrare pentru depozitul de deşeuri menajere nr. 4476/02.06.2000, încheiat între părţi, începând cu data introducerii acţiunii şi obligarea pârâtei la plata cheltuielilor de judecată ocazionate de proces, litigiu ce face obiectul dosarului nr. 3488/102/2014 la Tribunalul Mureş – Secţia Contencios Administrativ şi Fiscal şi în care la data de 6.03.2015, instanţa de fond a admis excepţia lipsei dovezii calităţii de reprezentant şi a respins cererea de chemare în judecată formulată de Municipiul Sighişoara şi Consiliul Local al Municipiului Sighişoara prin primar ca fiind formulată de o persoană fără calitate de reprezentant, hotărârea nr. 376/6.03.2015, pronunţată în acest dosar nefiind comunicată până la această dată, reclamanţii având posibilitatea formulării căilor legale de atac;

Având în vedere că în şedinţa ordinară a Consiliului Local al Municipiului Sighişoara din data de 27.02.2014 a fost prezentată informarea nr. 4213/I/ 24.02.2014 cu privire la derularea contractului de salubrizare a municipiului Sighişoara nr. 22161/891/23.10.2012, precum şi cele discutate în plenul şedinţei cu ocazia prezentării acestei informări şi consemnate în procesul verbal;

Având în vedere contractul de concesiune nr. 22161/891/23.10.2012, încheiat între Municipiul Sighişoara, în calitate de concedent şi S.C. Schuster Ecosal S.R.L., în calitate de concesionar, având ca obiect prestarea serviciului public de salubrizare în aria administrativ-teritorială a Municipiului Sighişoara;

Având în vedere că S.C. Schuster Ecosal S.R.L., în calitate de concesionar nu a respectat toate prevederile contractuale, Municipiul Sighişoara a formulat şi a depus la data de 27.11.2014 la Tribunalul Mureş, cererea de chemare în judecată împotriva pârâtei S.C. Schuster Ecosal S.R.L., prin care a solicitat rezilierea contractului de concesiune, înregistrat la concedent sub nr. 22161/23.10.2012, respectiv la concesionar sub nr. 891/23.10.2012, încheiat între părţi, începând cu data introducerii acţiunii şi obligarea pârâtei la plata cheltuielilor de judecată ocazionate de proces, litigiu ce face obiectul dosarului nr. 3855/102/2014, aflat pe rol la Tribunalul Mureş – Secţia Contencios Administrativ şi Fiscal, cu următorul termen de judecată la data de 21.04.2015;

Având în vedere prevederile Legii nr. 51/2006, Legea serviciilor comunitare de utilităţi publice, republicată;

Având în vedere prevederile Legii nr. 101/2006, Legea serviciului de salubrizare a localităţilor, cu modificările şi completările ulterioare;

Având în vedere prevederile Ordonanţei de Urgenţă nr. 34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, cu modificările şi completările ulterioare;

Având în vedere prevederile art. 21 alin. (2), (2^1) şi (3) din Legea nr. 215/2001, Legea administraţiei publice locale, republicată, cu modificările şi completările ulterioare;

Având în vedere că atribuţiile Primarului Municipiului Sighişoara sunt exercitate de drept de către Viceprimarul Municipiului Sighişoara;

Având în vedere Raportul de specialitate al Serviciului Investiţii - Urmărire contracte, Monitorizare Servicii de Utilităţi Publice şi al Compartimentului Juridic, înregistrat cu nr. 6948/20.03.2015, cu propunerile formulate cu privire la situaţiile litigioase existente în contradictoiu cu  S.C. Schuster Ecosal S.R.L., îndeplinindu-se prevederile legale în acest sens;
Având în vedere avizele favorabile ale comisiilor de buget, urbanism, comerţ şi socială;
În temeiul art. 21 (2), (2^1) şi (3), art. 36 (9), art. 45 (1) şi a art. 115 (1) lit. „b” din Legea nr. 215/2001, Legea administraţiei publice locale, republicată, cu modificările şi completările ulterioare,

H O T Ă R Ă Ş T E:
Art. 1. Consiliul Local al Municipiului Sighişoara ia act de litigiul aflat pe rolul Tribunalului Mureş – Secţia Contencios Administrativ şi Fiscal în dosarul nr. 3488/102/2014, în care la data de 6.03.2015, instanţa de fond a admis excepţia lipsei dovezii calităţii de reprezentant şi a respins cererea de chemare în judecată formulată de Municipiul Sighişoara şi Consiliul Local al Municipiului Sighişoara prin primar ca fiind formulată de o persoană fără calitate de reprezentant (hotărârea nr. 376/6.03.2015, pronunţată în acest dosar nefiind comunicată până la această dată, reclamanţii având posibilitatea formulării căilor legale de atac), achesează la pretenţiile formulate în acest litigiu şi mandatează în acest sens Instituţia Primarului Municipiului Sighişoara, respectiv Viceprimarul Municipiului Sighişoara, care potrivit dispoziţiilor legale exercită de drept atribuţiile primarului, să efectueze în numele şi pe seama sa toate demersurile necesare şi legale în litigiul ce face obiectul dosarului nr. 3488/102/2014 la Tribunalul Mureş – Secţia Contencios Administrativ şi Fiscal, în căile legale de atac, precum şi orice alte demersuri administrative şi/sau judiciare, după caz, cu referire la executarea şi/sau rezilierea contractului de administrare pentru depozitul de deşeuri menajere nr. 4476/02.06.2000, aşa cum a fost modificat şi completat prin actele adiţionale subsecvente, încheiat între Consiliul Local Sighişoara, respectiv Municipiul Sighişoara, în calitate de proprietar pe de o parte şi S.C. Schuster Ecosal S.R.L., în calitate de administrator pe de alta parte.

Art. 2. Consiliul Local al Municipiului Sighişoara ia act de litigiul aflat pe rolul Tribunalului Mureş – Secţia Contencios Administrativ şi Fiscal în dosarul nr. 3855/102/2014, achesează la pretenţiile formulate în acest litigiu şi mandatează în acest sens Instituţia Primarului Municipiului Sighişoara, respectiv Viceprimarul Municipiului Sighişoara, care potrivit dispoziţiilor legale exercită de drept atribuţiile primarului, să efectueze în numele şi pe seama sa toate demersurile necesare şi legale în litigiul ce face obiectul dosarului nr. 3855/102/2014, aflat pe rol la Tribunalul Mureş – Secţia Contencios Administrativ şi Fiscal, în căile legale de atac, dacă va fi cazul, precum şi orice alte demersuri administrative şi/sau judiciare, după caz, cu referire la executarea şi/sau rezilierea contractului de concesiune nr. 22161/891/23.10.2012, încheiat între Municipiul Sighişoara, în calitate de concedent şi S.C. Schuster Ecosal S.R.L., în calitate de concesionar.

Art. 3. Cu ducerea la îndeplinire a prevederilor prezentei hotărâri se încredinţează Instituţia Primarului Municipiului Sighişoara, Viceprimarul Municipiului Sighişoara şi aparatul de specialitate al primarului.

Art. 4. Prin grija d-nei Bizo Anca, Secretar al Municipiului Sighişoara, prezenta hotărâre va fi comunicată, în termenul prevăzut de lege, Instituţiei Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.
PREŞEDINTE DE ŞEDINŢĂ,

  

       Marieta Maria Fintoc
  Contrasemnează/Avizat pentru legalitate

           SECRETAR,



             Anca Bizo
Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;
  1 ex. Instituţia Primarului Municipiului Sighişoara;
  1 ex. Viceprimar;

  1 ex. Secretar;
  2 ex. Serviciul Investiţii - Urmărire contracte, Monitorizare Servicii de Utilităţi Publice;
  2 ex. Compartimentul Juridic;

10 ex. 

A.B./G.V.
